Salvador Bayarri i Antoni Galdón, premiats en el V certamen “Pascual Enguídanos-George H. White”
25 de setembre de 2019

L'Ajuntament de Llíria va donar a conéixer ahir les persones guardonades en la cinquena edició del Certamen Literari de relats curts en castellà i valencià “Pascual Enguídanos-George H. White”. El lliurament de premis del concurs organitzat per la Xarxa Municipal de Biblioteques, va comptar amb la presència de l'alcalde Manolo Civera, el regidor d'Ensenyaments Artístics, Paco García, i Manuel Enguídanos, fill del prestigiós escriptor nascut a la localitat i que dona nom al concurs.

En la categoria de castellà, el primer premi, amb una dotació econòmica de 800 euros, va anar per a Salvador Bayarri pel relat “El grial rojo de Ziryab”, mentre que va quedar finalista Máximo Rueda amb el seu treball “Ignorancia” i va rebre un guardó econòmic de 400 euros.

En la modalitat de valencià, dotada també per al guanyador amb 800 euros, el premiat va ser Antoni Galdón amb “Viatger a la terra promesa”. El guardó per al finalista va quedar desert en esta categoria.

Un total de 98 obres s'han presentat a l'edició d'enguany, de les quals 12 formaven part de la categoria de valencià.

L'alcalde Manolo Civera va felicitar les persones guardonades i totes les participants “per l'alt nivell dels treballs presentats, en general”, i va voler destacar “la forta aposta del Govern de l’Almodí per la creació literària dels autors locals”.

L'edil d'Ensenyaments Artístics, Paco García, també es va sumar a les felicitacions als guardonats i va aprofitar per a anunciar en l'acte que “l'Ajuntament de Llíria publicarà al 2020 els treballs premiats en les cinc edicions Certamen Pascual Enguídanos-George H. White, que té com a objectiu fomentar i promoure la creació literària, en record del nostre gran escriptor”.